Foto: Pixsell/Marko Lukunic/Facebook

NAKON sramotnog marša ekstremnih desničara u središtu glavnog grada Hrvatske, pod vodstvom Dražena Keleminca i njegovog A-HSP-a, javnost ne prestaje osuđivati neonacističku paradu.



>> VIDEO Neonacisti marširali Zagrebom, urlali "Pozdrav Trumpu" i "Za dom spremni", Keleminec priveden



>> Kolinda nakon sto godina osudila fašistički skup u Zagrebu pa napala medije jer pišu o tome



Uz već uobičajeno kašnjenje, oglasila se i predsjednica Kolinda Grabar Kitarović, koja je osudila nedjeljno postrojavanje na Trgu bana Jelačića. Doduše, napravila je to među zadnjima, baš kao i u nedavnom slučaju bacanja suzavca u zagrebačkom klubu Super Super za vrijeme održavanja LGBT partyja.



Iako je i američka ambasada odmah najoštrije osudila neonacistički marš po Zagrebu na kojem se isticala i američka zastava, Kolinda ga nije komentirala sve dok ju o maršu nisu pitali novinari. Kad se napokon oglasila, rekla je kako se radi "marginalnim pokretima i izoliranim slučajevima" kojima ne treba davati pridavati preveliku pažnju. Uz to, zatražila je od medija da ne izvještavaju toliko o neonacističkom maršu jer se "stvara dojam da je Hrvatska puno netolerantnija nego što jest".



Nije izoliran slučaj



No, ne radi se o izoliranom slučaju. Bar bi predsjednica to morala znati obzirom da je i sama svjedočila uzvicima "Za dom spremni" na utakmici protiv Izraela.



>> Kolinda: Nisam čula "Za dom spremni" na stadionu



A "marginalni pokreti" na koje se referira bi joj također trebali biti poznati, jer je pripadnike takvih pokreta držala blisko uz sebe te ih čak zvala na svoju inauguraciju.



>> Kolindina VIP loža: Fašisti, lopovi, ubojice...



Za komentar Kolindine reakcije na neonacistički marš smo zamolili političkog analitičara Žarka Puhovskog. Upitali smo ga koliko zapravo Kolinda tolerira takve stranke i ispade i kako se snašla u ovoj situaciji.



Kolinda u procjepu



"Mislim da se ona našla u procjepu. S jedne strane između obveze prema onima bez kojih ne bi došla na vlast. To je bilo, nemojmo zaboraviti, i Karamarkovo vrijeme HDZ-a, kad razlike među desnicama nisu bile toliko velike jer je sva desnica tada bila na gomili. Borili su se protiv "jugokomunista". Kad je Kolinda došla na vlast, shvatila je da mora promijeniti retoriku, prije svega zbog inozemstva. Nemojte zaboraviti da je njoj došao trećerazredni američki funkcioner, šef Odjela za holokaust, i naprosto joj izdiktirao što mora reći kao osudu za NDH.", rekao nam je Puhovski.



"Našla se na procjepu onoga što ju je dovelo na vlast i onoga što vlast od nje traži. Ona se mora nastaviti ponašati tako da daje signal desnici da ih nije zaboravila, a s druge strane, treba biti prihvatljiva nekakvim europskim, civiliziranim krugovima.", dodao je politički analitičar.



Razlikuje li itko pravaške frakcije?



Podsjetimo, dio Domoljubne koalicije s kojom je Karamarko uzdigao Kolindu na poziciju predsjednice i s kojom je pobijedio na izborima, sastojao se od notornih desničara. Točnije, u koaliciji je bila i Hrvatska stranka prava-Ante Starčević, skraćeno HSP-AS. Taašnji predsjednik te stranke, Ivan Tepeš, također je bio poznat po svojim ekstremnim stavovima, kao i Dražen Keleminec. Uz to, obojica su pripadala minornim frakcijama koje, realno, većina Hrvatske uopće ne razlikuje.



Upitali smo Puhovskog, razlikuje li on HSP-AS od A-HSP-a, s obzirom na to da, kako se čini, većina ljudi u Hrvatskoj ne pravi razliku među njima.



"Kad čujem tko su im predsjednici, onda razlikujem.", rekao nam je.



Neofašistički patuljci



Upitali smo ga postoji li onda možda nekakva razlika između Tepeša i Keleminca.



"Ne, ne postoji razlika između njih, samo znam koji je koji. To su neofašistički patuljci. Oni doista nisu problem, po sebi. Problem je to što, za razliku od ostalih pristojnih društava, oni imaju svoje parade, a druga strana organizira pet puta veću protudemonstraciju, kao što se to događa u Njemačkoj ili Švedskoj. To nije toliko pitanje predsjednice i premijera, već društva koje je nesposobno reagirati.", rekao je Puhovski za Index.



"Kod nas još uvijek nije razvijen stav da je sramota zastupati ustašku poziciju. Zato ljudi to ne smatraju skandalom i ne reagiraju spontano. Američka ambasada je odmah osudila ovo. Vlada je također rekla da osuđuje. Vlada nema što osuđivati stvari koje se događaju u Hrvatskoj. Vlada može osuđivati stvari na Islandu i u Srbiji. U Hrvatskoj ne može osuđivati, mora nešto raditi.", dodao je on.



Sve je počelo s Plenkovićem



"Sve je počelo time što je Plenković, kad je počeo skandal u Jasenovcu, propustio napraviti jedinu razumnu stvar i zatražiti od ministra uprave da tim strankama i organizacijama koje imaju formulaciju "Za dom spremni" u svojim žigovima i statutima, da im da mjesec dana roka da to promijene ili ih briše s popisa.



Umjesto toga, on je formirao povjerenstvo. Po tome, taj poklič je još uvijek legalan. Još uvijek se nalazi u desetak dokumenata koji su upisani u listu stranaka ili organizacija.

Tekst se nastavlja ispod oglasa

SDP je isto kasnio sa zauzimanjem stava, svi to smatraju nevažnim problemom, a radi se o stavovima koji su moralno nedopustiivi. Keleminec je puno više učinio za Vučića nego Pupovac i Stanimirović zajedno.", rekao nam je Puhovski.



Najbolje surađuje s HRT-om koji joj se ulizuje



S obzirom na to da je pozvala Velimira Bujaneca na svoju inauguraciju, upitali smo Puhovskog znači li to da predsjednica onda najbolje surađuje s neofašističkim patuljcima.



"Ona najbolje surađuje s Dujmovićem i ovakvima s HRT-a koji joj se ulizuju. Očito može i s ovima. I može s njima lakše nego s umjerenim ljevičarima. Kod nas radikalnih ljevičara uopće nema.", rekao je Puhovski.



Na pitanje zašto može lakše s njima, odgovorio nam je: "Zato što su joj očito bliži."



Upitali smo ga misli li da su joj bliži politički ili moralno.



"Pretpostavljam politički, ali to onda znači da ona doista ne kontrolira hrvatsku političku situaciju i ono što je za Hrvatsku dobro. Ona je već rekla da je osudila sve totalitarizme. I to je sve što je ona imala reći. Postavila se u stilu: "Nemojte me više gnjaviti, ja sam svoje rekla i gotovo". To tako ne ide.", rekao je Puhovski u razgovoru za Index.